נמל התעופה הבין-לאומי צ'נאי

נמל התעופה הבין-לאומי צֶ'נָאי (באנגלית: Chennai International Airport, בטמילית: சென்னை பன்னாட்டு வானூர்தி நிலையம்), הוא נמל תעופה בין-לאומי בדרום-מזרח הודו. נמל התעופה משרת את המרחב המטרופוליטני של העיר צ'נאי, ואת מדינת טמיל נאדו. נמל התעופה צ'נאי מדורג חמישי בין נמלי התעופה הגדולים והעמוסים של הודו בהיבט של נוסעים ובחלק מן ההערכות הוא מדורג רביעי, בהיבט של מספר חברות וקווי תעופה. הנמל משמש כמינהלה אזורית של רשות שדות התעופה ההודית, לכל מדינות דרום הודו. סימנו הבין-לאומי של נמל התעופה בארגון יאט"א הוא MAA, והוא מסומן באותיות VOMM בארגון הבין-לאומי לתעופה אזרחית ICAO. מפעילת נמל התעופה היא רשות שדות התעופה של הודו (AAI-Airports Authority of India). נמל התעופה משמש מרכז (Hub) לחברת הטסת המטענים בּלוּ דאַרְט אֶוִויאֵיישן (Blue Dart Aviation). מקור השם שמו של נמל התעופה הבין-לאומי צ'נאי ניתן לו לפי העיר צ'נאי, היא העיר הגדולה הקרובה, שאותה ואת המרחב המטרופוליטני שלה הנמל משרת. מרחב זה הוערך בשנת 2025 בלמעלה מ-11 מיליון תושבים. בשונה מהנהוג בנמלי תעופה רבים בהודו וגם בשאר העולם, נמנעו שלטונות צ'נאי מלקרוא לנמל על-שם אישיות ידועם שם. לפני שנקראה צ'נאי היה "מדראס" (Madras) שמה של העיר, וגם שמו הקודם של הנמל היה "נמל התעופה הבין-לאומי מדראס". היסטוריה הטיסה הראשונה במקום בו נמצא נמל התעופה צ'נאי בוצעה בשנת 1910, על ידי האיטלקי ג'אקומו ד'אנג'ליס, בעל בתי מלון בהודו וקודם לכן קונדיטור באיטליה. הוא השתמש במטוס דו-כנפי קטן. בעת ביצוע אותה טיסה ראשונה נקרא המקום "מדראס", שמה הקודם של העיר צ'נאי. בתקופה המדוברת עוד לא היו טיסות מסחריות סדירות. נמל התעופה נחנך רשמית ב-1930, ושימש בתחילה את חיל האוויר ההודי. ב-1932 נוסד מועדון התעופה המקומי. במלחמת העולם השנייה, פעלו בנמל התעופה יחידות של חיל האוויר המלכותי, טייסת מודיעין 101 ויחידות אחרות. לאחר מלחמת העולם הוסב המקום משימוש צבאי לאזרחי, וטרמינל הנוסעים הראשון הופעל ב-1954. טרמינל בין-לאומי הופעל בשנת 1969. שמו של הנמל הוסב באופן רשמי לשם הנוכחי בשנת 1999. הרחבה ומודרינזציה משמעותיות של נמל התעופה החלו ב-2008. הפרויקט כלל בניית טרמינל פנים הודי חדש, הרחבה ניכרת של טרמינל הנוסעים הבין-לאומי, הסבת הטרמינל הראשון למטענים, סלילת מסלול טיסה נוסף, מסלולי הסעה חדשים, שני בנייני קומות לחניית מכוניות. שלב 2 של ההרחבות והמודרניזציה הושלם במרץ 2026. מתוכננות פעולות הרחבה נוספות שתאפשרנה קליטת 35 מיליון נוסעים בשנה, ועד כ-182,000 תנועות מטוסים שנתיות. גאוגרפיה ואקלים גאוגרפיה נמל התעופה נמצא בדרום מזרח הודו, בחלק הצפוני של מדינת טמיל נאדו, כ-20 ק"מ דרום-מערבית למרכז צ'נאי, העיר הגדולה בטמיל נאדו ובירת המדינה. הנמל בנוי על אגן הניקוז של נהר אַדְיאׇר (Adyar) ולעיתים קורה שהוא מוצף על ידי מי נהר גואים. בשנים 2005 ו-2015 הוצף נמל התעופה לאחר תקופות של גשמים כבדים, על ידי שיטפון מהנהר אדיאר הסמוך. ההצפה של 2015 השביתה את תפקוד נמל התעופה, לא היה ניתן להבחין במסלולי הטיסה שהיו תחת שכבת מים משמעותית. חלק מהטרמינלים הוצפו גם הם, וכך גם החלק התחתון של מגדל הפיקוח. בזמן הצפות נכלדו מאות אנשים בתחומי נמל התעופה. נמל התעופה מרוחק כ-7 ק"מ בקו אווירי ממפרץ בנגל, שהוא חלק מן האוקיינוס ההודי. גובהו של נמל התעופה צ'נאי מעל פני הים עומד על 16 מטר (52 רגל). אקלים באזור נמל התעופה צ'נאי חם במהלך כל השנה. ממוצע הטמפרטורות ביום עומד על למעלה מ-29 מעלות צלזיוס בכל חודשי השנה, ובחודשים מרץ עד וכולל ספטמבר, הממוצע הגבוה של הטמפרטורות הוא 33–37 מעלות. החודש החם ביותר הוא מאי, במהלכו הממוצע הגבוה עומד על 37 מעלות והנמוך על 28. החודש הפחות חם הוא ינואר, עם משרעת 21–29 מעלות. מהירות הרוח באתר הנמל סבירה לקיום פעילות תעופתית, 15.83 קמ"ש בממוצע שנתי. העננות מעל נמל התעופה כבדה, ורק בחודשים ינואר-מרץ היא נמוכה מ-50%. הגשמים גורמים לעיתים לבעיה תפעוליות בנמל התעופה. בחודשים אוקטובר–דצמבר כמות הגשם בממוצע חודשי גבוהה. הנמל נמצא בתוך אגן הניקוז של נהר אדיאר, וכבר קרה שמבני הנמל ומסלולי הטיסה הוצפו ויצאו זמנית מכלל שימוש. כמות הגשם השנתית הממוצעת עומדת על 1,026.5 מ"מ. עקב הטמפרטורות הגבוהות באזור, לא נמצאו דיווחים סטטיסטיים אודות שלג שירד באר נמל התעופה. מסלולים, טרמינלים, נוסעים ומטענים מסלולים: שני מסלולי טיסה בנמל התעופה. מסלול 7/25 באורך 3,657 מטר (11,998 רגל) ומחופה באספלט, ומסלול בטון 12/30 באורך 2,044 מטר (6,706 רגל). מסלול 12/30 עובר בגשר מיוחד שנבנה מעל הנהר אדיאר. שני המסלולים ברוחב 45 מטר (148 רגל), ומוארים בלילה. טרמינלים: את הנמל משרתים שלושה טרמינלים. טרמינל 1, הידוע בשם טרמינל "קאמארג' " (Kamaraj) הוא טרמינל טיסות פנים, הפועל בשני מפלסים. טרמינל 2 נקרא גם טרמינל "אנה" (Anna), בנייתו הסתיימה ב-1988, גם הוא פועל ב-2 מפלסים ויש בו 48 עמדות צ'ק אין. טרמינל 3 הוא החדש ביותר, שהושלם בשנת 2017. לטרמינל זה אין שם, משמש לטיסות בין-לאומיות, והוא נקרא רק "טרמינל 3". בטרמינל זה פועלים גם 2 חדרים לאירוח אנשים חשובים (lounges). הטרמינלים צמודים זה לזה, וניתן לעבור רגלית ביניהם. בעתיד יורחב הטרמינל במבנה חדש, ומתוכננת הריסת טרמינל קיים ישן. נוסעים, תנועות מטוסים ומטענים: בשנת 2025 טסו באמצעות נמל התעופה צ'נאי 23.2 מיליון נוסעים. ההשוואה ל-2024 מורכבת, כיוון שבהודו נהוג לפעול לפי שנת כספים, ולא לפי שנה קלנדרית. בשנת הכספים 24–25 שהסתיימה ב־31 במרץ 2025 עמד מספר הנוסעים על 22.4 ולפיכך, היה גידול של קרוב ל-800 אלף במספר הנוסעים ב-2025. מספר תנועות המטוסים עמד על 156,100 ושונעו באמצעות נמל התעופה סחורות במשקל כולל של 379,200 טון. שירותים לנוסעים לנוסעים של נמל התעופה צ'נאי ניתנים שירותי נוסע ברמה דומה לאלו המוענקות בנמלי תעופה הודיים ובין-לאומיים מודרניים גדולים אחרים, במדינות שונות בעולם. רשימת השירותים: כללי ומזון: עמדות מידע (i), דרגנועים, מעליות, בתי קפה, מזון מהיר ומסעדות. תקשורת: נקודות אינטרנט, WI-FI חינמי בשטחים ציבוריים, טלפונים ציבוריים, סוכנות דואר של הדואר ההודי ממוקמת במפלס הנוסעים היוצאים בטרמינל טיסות הפנים (טרמינל 1). שירותים אישיים: קיימים בתי מלון במקום ובקרבת מקום במרחק של קילומטרים ספורים מהנמל, חלקם עם שירות הסעה מהנמל ואליו. שירותי הסעדה. חדרי תפילה עומדים לרשות הרוצים להתפלל. פינות עישון ממוקמות מחוץ לטרמינל. שירות לשמירת חפצים (לוקרים). אזורי משחקים לילדים, בטרמינל הבין-לאומי וגם בטרמינל הטיסות המקומיות. שירותים עסקיים וכספיים: שירותי מכס ופטור ממכס, חנויות פטורות ממכס, מספר כספומטים. קיימים שני מרחבים לעסקים ו-VIP. תחבורה: אוטובוסים ציבוריים, שירות שאטל, מוניות, רכבת, ורכבת תחתית, חניה רגילה וחניה לטווח ארוך, עמדות השכרת רכב של חברות רב-לאומיות, חניה לרכב דו גלגלי, ואופניים. חניה בשירות אישי בתשלום נפרד (Valet parking). סיוע אישי, רפואי ונכים: שירות רפואי 24/7 (ממוקם בטרמינל טיסות פנים), אמבולנס, בית מרקחת, שירותי נכים, סיוע בניוד לנכים, לאזרחים ותיקים, ולמוגבלי תנועה. טיסה ותיור: כירטוס, נציגויות של משרדי נסיעות וחברות תעופה, צ'ק-אין אינטרנטי, דלפק איתור חפצים "אבדות ומציאות", שירות עיטוף מזוודות. שירותי טיסה דיגיטלית ללא ניירת (DigiYatra). נכון לחודש אפריל 2026, ההסדר הדיגיטלי תקף לטיסות פנים בלבד. חברות תעופה ויעדים נמל התעופה הבין-לאומי צ'נאי מחובר ל-68 יעדי פנים וחוץ, באמצעות 33 חבות תעופה (הנתונים מעודכנים לאפריל 2026). בטבלאות נכללו יעדים אליהם מתקיימת לפחות טיסה יומית אחת בטיסות בין-לאומיות, ויותר מטיסה יומית אחת בטיסות פנים. טבלת יעדי טיסה בין-לאומיים, אל מחוץ לתחומי הודו טבלת יעדים טיסות פנים, בתוך תחומי הודו טרור, תאונות ותקריות טרור פצצות התפוצצו בכבודה: בתאריך 2 באוגוסט 1984 הגיעו לנמל התעופה שני תיקים שהכילו חומר נפץ. התיקים הונחו על ידי חבר ארגון טמילי בשם "טמיל אֵֵלֶאַם" (Tamil Eelam). במקור היו התיקים מיועדים לטוס אל קולומבו בסרי לנקה, ולהתפוצץ שם. עקב טעות אנוש או זדון, הוחלפו התגיות על התיקים, והם נשארו בנמל התעופה צ'נאי. מנהל נמל התעופה קיבל שתי שיחות טלפון, בהן הודיע אלמוני ששתי פצצות המכילות חומר נפץ עוצמתי המיועד לפיצוץ סלעים, עומדות להתפוצץ בשעה 11:00. ייתכן שהמטלפן היה מניח הפצצה עצמו שהתחרט. מנהל הנמל הודיע מיד לשלטונות הביטחון, אך אלו לא לקחו את ההודעה ברצינות מספקת, והגיעו לאחר שהפצצות התפוצצו בסמוך לאולם הנוסעים הנוחתים מטיסות בין-לאומיות. בהתפוצצויות נהרגו בין 29–33 אנשים, ונפצעו עשרות נוספים (מקורות שונים דיווחו על נתונים שונים). לאולם בנמל התעופה נגרם הרס נרחב. הנושא עלה לדיווח ודיון גם בפרלמנט ההודי. תאונות נחיתה לפני מסלול הטיסה: בתאריך 13 בספטמבר 1991 הגיע מטוס דורניה דו 228 מבנגלורו, ועל סיפונו 3 אנשי צוות ו-14 נוסעים. המטוס נחת על גחונו כ-652 מטר לפני מסלול הטיסה, ונעצר על המסלול עצמו. לא היו נפגעים, אך המטוס נהרס כליל ויצא מכלל שימוש. פיצוץ בתא השירותים: בתאריך 26 באפריל 1979 הגיע מטוס של חברת אינדיאן איירליינס מכיוון קרלה. לאחר שכבר קיבל אישור נחיתה בצ'נאי, אירעה התפוצצות בתא שירותים קדמי במטוס. האורות בתא הטייס כבו, ואירע כשל אלקטרוני כללי. הטייסים הנחיתו את המטוס בנחיתה עיוורת, החמיצו את תחילת מסלול הטיסה בכ-762 מטרים (2,500 רגל), חרגו מתחומי מסלול הטיסה הסלול, ופגעו בחפצים שונים. לאחר שהנוסעים והצוות פונו בבהילות, המטוס עלה בלהבות. 14 איש נפצעו, אך לא היו הרוגים בתאונה. נחיתה על גחון: בתאריך 5 במרץ 1999 הגיע מנמל התעופה שארל דה גול (CDG) בפריז מטוס מטען מסוג בואינג 747, בטיסה 6745, בתפעול חברת אייר פראנס. על סיפון המטוס היו 5 אנשי צוות. מנורת כן הנסע במטוס היבהבה, אך הקברניט החליט שמדובר בתקלה בנורה, ונחת ללא כן נסע קדמי. זמן מה לאחר הנחיתה המטוס עלה באש, נשרף כליל ונמחק מרשימת המטוסים הפעילים. הצוות חולץ ללא פגע מייד עם הנחיתה, לפני פרוץ השריפה. חקירה קבעה שמדובר ברשלנות של הצוות שהטיס את המטוס. נחיתת חרטום: ב-15 ביוני 2007 הגיע מטוס מטען עם מנועי מדחף מסוג BAe ATP לנחיתה ממומבאי, בשירות חברת First Flight. המטוס נחת בזווית לא נכונה, עם חרטומו מופנה כלפי מטה. שני הטייסים ניצלו, אך המטוס נהרס כליל, והוצא מרשימת המטוסים הפעילים. תקריות נזק לתאורת מסלול: ב-25 בפברואר 2025 המריא מטוס מסוג אמבראר E-170 של חברת סטאר אייר, מצ'נאי לבנגלורו (BLR). המטוס המריא וגם נחת בשלום ביעד, אך ג'יפ סיור בנמל התעופה צ'נאי גיללאחר תום הטיסה, ש-7 מתקני תאורת מסלול נפגעו בהמראה. חקירה גילתה, שהאירוע קרה עקב סטיית צוות המטוס מהנתיב המקובל. מנוע שכַּבׇה:: ב-3 במאי 2022 המריא מצ'נאי מטוס בואינג 737 של חברת ספייסג'ט, עם 186 נוסעים ואנשי צוות על סיפונו. לאחר ההמראה החלה להבהב נורת אזהרה של מנוע מס' 2. הצוות קיבל הוראה לכבות את המנוע, חזר לנמל התעופה והנחית את המטוס בשלום עם מנוע יחיד. חקירה גילתה עייפות החומר במנוע 2 הפגום. הכרה והצטיינות בשנת 2024 דורג נמל התעופה של צ'נאי כנמל התעופה הטוב בהודו, על-ידי ארגון "Air Help". ב-2015 זכה נמל התעופה בתקן ISO 9001 על התקנת והפעלת אמצעי מידע תעופתי ותקשורת. נמל התעופה דורג על ידי "Cirium" במקום 8 בעולם בשנת 2021, כנמל תעופה המקפיד על לוח זמני הטיסות. ב-2017 הנמל היה מדורג על ידי רשות שדות התעופה ההודית במקום שלישי בהודו, בדירוג טיב של נמלי תעופה דרכם טסים בין 15–25 מיליון נוסעים בשנה. בשנת 2020 זכה הנמל בפרס בטיחות ובריאות, מטעם הארגון המלכותי הבריטי למניעת תאונות (Royal Society for the Prevention of Accidents). ב-2024 הוענק לנמל התעופה מקום שני בהודו, על ידי ארגון "TRAVEL+LEISURE". תחבורה אל הנמל וממנו כבישים: כבישים עיקריים סביב נמל התעופה צ'נאי הם NH32, NH48, NH205, SH49A, Pallavaram–Thoraipakkam Radial Road, Chennai Bypass Expressway. באזור נמל התעופה קיימים כבישים רבים אחרים. אוטובוס: לנמל התעופה וממנו מבצעים קווי אוטובוס 159A, 159B, 170C, 29E, 53. קווים אלו מקשרים את הנמל עם יעדים שונים באזור. רכבת: לנמל התעופה תחנת רכבת משלה, הנקראת טירסולאם Tirusulam, (Airport). הקו האזורי מתחיל בתחנת טאמבראם (Tambaram) ומסתיים בתחנת חוף הים של העיר צ'נאי (Chennai Beach) רכבת תחתית: קו 1-הקו הכחול של הרכבת התחתית של צ'נאי, מגיע לנמל התעופה. שם התחנה של נמל התעופה הוא Chennai International Airport, והוא התחנה ראשונה/אחרונה בקו הכחול, תלוי בכיוון הנסיעה. תעופה: נמלי תעופה בין-לאומיים אחרים היכולים לשמש בעת הצורך תחליף לנמל התעופה צ'נאי, אינם קרובים. נמל התעופה הבין-לאומי טירוצ'יראפאלי (TRZ) נמצא במרחק של כ-313 ק"מ, נמל התעופה הבין-לאומי קמפגוודה (BLR) בבנגלורו במרחק של 317–328 ק"מ, ונמל התעופה קוימבטור (CJB) מרוחק 477–516 ק"מ (המרחקים בהתאם למסלול הנסיעה). נמל התעופה הקרוב ביותר לטיסות פנים בלבד מרוחק כמעט 140 ק"מ. גלריה קישורים חיצוניים אתר האינטרנט הרשמי של נמל התעופה הבין-לאומי צ'נאי CHENNAI AIRPORT - NEW INTEGRATED TERMINAL | Airport Experience | אורך=11:52, סרטון בערוץ "Aerowanderer", באתר יוטיוב נמל התעופה הבין-לאומי צ'נאי, ברשת החברתית פייסבוק נמל התעופה הבין-לאומי צ'נאי, ברשת החברתית X (טוויטר) נמל התעופה הבין-לאומי צ'נאי, ברשת החברתית אינסטגרם הערות שוליים